**Kohtla-Järve Linnavalitsuse kaasava eelarve konkursikomisjoni koosoleku protokoll nr 2**

Kohtla-Järve Linnavalitsuse kaasava eelarve konkursikomisjoni koosolek (edaspidi Koosolek) toimus Zoom´is 11.08.2021

Võtsid osa:

* konkursikomisjoni esimees Riina Ivanova;
* konkursikomisjoni liikmed: Viktoria Tsventarnaja, Igor Berezin, Tatjana Pedius, Ilona Heinsalu, Ilona Mahharamova, Merike Peri, Ene Kruzman, Uljana Zaidentsal

Koosolekut protokollis: Uljana Zaidentsal

Koosolekule oli kutsutud: idee esitaja Silva Gerassimov

Koosolek algas kell 14:00 ja lõppes kell 14:20.

**Päevakord:**

1. Kaasava eelarve raames esitatud idee „Koerteväljak“ tutvustamine esitaja poolt ja arutelu (kas esitatud idee vastab kaasava eelarve tingimustele) ja komisjoni poolt esitatud küsimustele vastamine;
2. Komisjoni poolt otsustamine, kas idee jätkab kaasava eelarve edasises protsessis (ehk kas idee suunatakse edasi avalikustamisele Kohtla-Järve linna ametlikul kodulehel ja avalikule arutamisele).

**Kuulati:**

1. Koosolek algas idee esitaja poolt oma projekti tutvustamisega.

Silva Gerassimov: Meie majas ja kõrvalmajades on nii suurte kui ka väikeste koerte omanikud. Väikesed koerad jooksevad lahtiselt kõnniteedel omanikust eemal, suured koerad liiguvad majade vahel, kus jalutamise ring on väike. Samuti suured koerad jalutavad lastega, kes ei jaksa neid kinni hoida. Jalutajatel on hirm suurte koerte ees. Koerad reostavad teeäärseid ja kõnniteid. Reostatakse majade territooriumit. Koerte jalutamise ring on väike. Käies suuremates ja väiksemates Eesti linnades on näha, et on kohti, kus on ehitatud koerte jalutusväljakud, kus on erinevad trenažöörid ning kus koerad saavad vabalt joosta. Kui linnas on loom, siis loomal peab olema soodne elukeskkond. Leian, et meie linnas oleks see vajalik.

Komisjon jätkas arutelu idee esitajaga arutledes järgmisi küsimusi:

* 1. **Küsimus: Kas idee elluviimine mahub ettenähtud eelarvesse (s.o 45 000 eurot)?**

**Vastus:** Lõplik hind on selge pärast riigihanke läbiviimist. Uurides kui palju selline koerteväljak võib maksta teiste linnade näitel, olen arvamusel, et väljaku lõplik hind mahub ettenähtud kaasava eelarve piiridesse.

* 1. **Küsimus: Kas idee realiseerimiseks on sobiv asukoht? Lähtudes Kohtla-Järve linna üldplaneeringust teeme Teile ettepaneku väljaku ehitamise asukoha kohta, ehk pakume Teile asukoha Ahtme maantee haljasalal Vanurite Hooldekodu lähedal.**

**Vastus:** Olen nõus, see on hea valik.

* 1. **Küsimus: Kas ideeobjekt pakub avalikku huvi?**

**Vastus:** Need koerapidajad, kes hoolivad oma loomast, siis kindlasti kasutavad seda, ning pakub rohkem turvatunnet lihtsalt jalutajatele. Seega huvirühm on nii koerteomanikud kui ka muud elanikud.

**Komisjoni kommentaar:** Ahtme linnaosa elanikud on varem ka pöördunud Kohtla-Järve Linnavalitsuse poole ettepanekuga ehitada Ahtme linnaosas koerteväljak, ehk see võiks olla väga populaarne objekt. Koerteomanikke on päris palju ja huvirühm on suur.

* 1. **Küsimus: Kui suur on kasusaajate arv?**

**Vastus:** Ahtme linnaelanike arv (nii koerapidajad kui ka mitte).

* 1. **Küsimus: Kas peale idee elluviimist tulevad Kohtla-Järve linnale lisakulutused järgnevatel aastatel?**

**Vastus:** Kui on valgustatud, siis valgustusele tulevad kulud, prügi äravedu, haljasala hoolitsus, trenažööride võimalikud hoolduskulud.

* 1. **Küsimus: Kui idee objekti investeeringute maht on suurem kui eelarvega on ettenähtud, siis kust tuleb lisafinantseerimine?**

**Vastus:** Objekti suurus mahub ettenähtud eelarvesse.

**Küsimus: Kas idee objekt on avalikus tasuta kasutuses?**

**Vastus:** Jah, igapäevane kasutamine on tasuta.

* 1. **Küsimus: Kas ideel puudub äriline kasu?**

**Vastus:** Jah, äriline kasu puudub.

* 1. **Küsimus: Kas idee objekt on „ajutise iseloomuga“?**

**Vastus:** Ei ole, objekt on püsiv.

**Otsustati:**

1. Hääletamise teel komisjon otsustas ühehäälselt, et idee jätkab kaasava eelarve edasises protsessis, suunatakse avalikustamisele Kohtla-Järve linna ametlikul kodulehel ja avalikule arutamisele.